Bjarne Laustsen (S), 2010-02-11:
Tak, hr. formand.
Jeg ville gerne have været konsulent på SF's forslag her, og så ville jeg have foreslået, at vi skulle starte med en lille sang, nu ministeren synes, der er for meget genbrug, og der er for lidt nyt.
Det her beslutningsforslag er jo også i den kategori: »fra jord til bord« og »fra haw til maw«, og det er mest det sidste.
Jeg synes, SF skal have tak for, at de har fremsat det her forslag igen, fordi der er nogle gode intentioner deri, som jeg gerne vil bruge som afsæt for den her diskussion om at få et EU-miljømærke.
Det skyldes simpelt hen, at fiskeriet i Europa på baggrund af miljøforurening og overfiskning på bestemte arter har gjort, at fiskeriet er under pres.
Det er sådan set synd og skam, og vi burde få fiskerne til at tage mere ansvar for egen situation og større selvforvaltning, i stedet for at vi bare trækker en hel masse regler ned over hovedet på dem uden at spørge dem om, hvad de synes er bedst.
Men den vinkel, vi gerne vil have på det, er jo, at vi får forbrugerne til at vælge de fisk, der er fanget under de mest skånsomme forhold, som jo er, sådan som jeg ser det, hvis man ror ud i en robåd oppe fra f.eks. Hirtshals Havn og et stykke udenfor.
Der er masser af gode steder, hvor man kan pilke torsk.
Der har man ikke brugt andet end armkræfterne til at komme ud på havet, og man har ikke brugt brændstof.
Man pilker de torsk, man skal bruge, og så sejler man ind igen og sælger dem.
Det er jo simpelt hen den mest unikke situation, hvorimod der findes andre fiskeriformer, -typer og -kategorier som f.eks. bomtrawlere, som vi har meget lidt tilovers for, fordi det jo er her, energidelen kommer ind, for der skal bruges meget, meget mere brændstof på at fange sådan et kilo fisk end dem, man fanger på en skånsom måde ved det kystnære fiskeri, hvor man også kunne ro ud og sætte et garn og tage de fisk op, der passivt svømmer ind i garnet.
Det er jo noget af det mest miljøfølsomme og -skånsomme, som kan tænkes.
En af de ting, vi har snakket rigtig meget om igennem de senere år, er jo det paradoksale i, at mange fiskearter er truet af udryddelse, så vi er nødt til at frede bestandene i gydeperioder osv., og at man måske smider 40 pct. af den fangst, man lige har gjort, ud, fordi man beholder dem, der er størst, fordi det er dem, man kan få mest for på auktionen, og fordi man også skal huske sin kvote.
Derfor er det utrolig vigtigt, at vi får udviklet systemer, der gør, at vi kun fanger lige nøjagtig de fisk, vi skal bruge, og så kan vi lade resten gå og fange dem på et senere tidspunkt.
Det er også vigtigt her at sige, at vi er nødt til hjælpe de steder.
Hvis vi gerne vil bevare det kystnære fiskeri, er vi også nødt til at lave kølesystemer – vi kalder det fra kaj til kølehal, den ubrudte kølekæde – sådan at de fiskemetoder, hvor man trækker båden op på land, foregår på en måde, der gør, at vi kan sige, at det foregår under ordentlige hygiejnemæssige forhold.
Derfor er der en god grund til at sige, at vi i udvalget vil arbejde for at få et system, der sikrer, at nogle af de principper kan komme til at ligge til grund for det, når vi skal snakke om, hvordan et EU-miljømærke kan se ud.
Dernæst er det også væsentligt, at vi får kigget på, om den frivillige ordning, MSC, indeholder de rigtige ting, så vi får luset dem væk, som ikke reelt ligger til grund for det fiskeri og den certificering, vi gerne vil der skal være for at opfylde kravene til et miljømærke for fisk.
Det skal være mine og Socialdemokratiets bemærkninger til, at vi kan få et godt udvalgsarbejde.
Der er sikkert behov for at stille en masse spørgsmål.
Jeg kunne også godt tænke mig – for vi snakker nemlig alt for lidt generelt fiskeri herinde i Folketinget – at vi skulle lave en høring om det, så vi får fundet ud af, hvilke interesser der er.
Det er ikke så længe siden, vi holdt et møde i nordisk regi, men vi har jo en fælles EU-fiskeripolitik og et fælles EU-fiskevand, og vi er som sagt under pres fra tredjelande.
Derfor er der behov for, at vi i den kommende tid sætter fokus på det her, så vi kan få en god kvalitet, så forbrugerne kan være sikre på, at det, de køber, er fanget på en ordentlig måde, og så vi selvfølgelig også kan være med til at sikre nogle priser i forhold til de omkostninger, der er for erhvervet.